CELEX: 32020D1508
Language: et
Date: 2020-10-12 00:00:00
Title: Nõukogu otsus (EL) 2020/1508, 12. oktoober 2020, Euroopa Liidu nimel võetava seisukoha kohta siseveeliikluse standardite (CESNI) koostamise Euroopa komitees ja Reini laevaliikluse keskkomisjonis (CCNR) seoses siseveelaevade tehnilisi nõudeid käsitlevate standardite vastuvõtmisega

19.10.2020   
               
               
                  ET
               
               
                  Euroopa Liidu Teataja
               
               
                  L 345/6
               
            
         NÕUKOGU OTSUS (EL) 2020/1508,
         12. oktoober 2020,
         Euroopa Liidu nimel võetava seisukoha kohta siseveeliikluse standardite (CESNI) koostamise Euroopa komitees ja Reini laevaliikluse keskkomisjonis (CCNR) seoses siseveelaevade tehnilisi nõudeid käsitlevate standardite vastuvõtmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 91 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     17. oktoobri 1868. aasta Reini laevaliikluse muudetud konventsioon, mida on muudetud 20. novembril 1963 vastu võetud konventsiooniga (millega muudetakse Reini laevaliikluse muudetud konventsiooni), jõustus 14. aprillil 1967.
                  
               
                     (2)
                  
                  
                     Vastavalt kõnealusele konventsioonile on Reini laevaliikluse keskkomisjonil („CCNR“) võimalik vastu võtta siseveelaevade tehnilisi nõudeid.
                  
               
                     (3)
                  
                  
                     Liidu tegevus siseveelaevanduse sektoris peaks olema suunatud selle tagamisele, et ühetaoliselt välja töötada liidus kohaldatavad siseveelaevade tehnilised nõuded.
                  
               
                     (4)
                  
                  
                     3. juunil 2015 loodi CCNRi raames siseveeliikluse standardite koostamise Euroopa komitee („CESNI“), et välja töötada siseveeteid käsitlevad tehnilised standardid eri valdkondade jaoks, eelkõige seoses laevade, infotehnoloogia ja meeskonnaga.
                  
               
                     (5)
                  
                  
                     Tõhusaks transpordiks siseveeteedel on oluline, et laevade suhtes kohaldatavad tehnilised nõuded ühilduksid omavahel ja oleksid Euroopa eri õigussüsteemides võimalikult ühtlustatud. Eelkõige peaksid CCNRi liikmetest liikmesriigid toetama otsuseid, millega ühtlustatakse CCNRi normid liidus kohaldatavate normidega.
                  
               
                     (6)
                  
                  
                     Eeldatavasti võtab CESNI siseveelaevade tehnilisi nõudeid käsitleva standardi („ES-TRINi standard“) 2021/1 ja täiendava sisevee-AIS katsestandardi 2021/3.0 vastu 13. oktoobril 2020 peetaval kohtumisel.
                  
               
                     (7)
                  
                  
                     ES-TRINi standardiga 2021/1 kehtestatakse siseveelaevade ohutuse tagamiseks vajalikud ühetaolised tehnilised nõuded. See sisaldab sätteid siseveelaevade ehituse, seadistamise ja varustuse kohta, erisätteid konkreetsete laevakategooriate, nt reisilaevade, tõukekaravanide ja konteinerilaevade kohta, sätteid automaatse identifitseerimissüsteemi seadmete kohta, sätteid laevade tunnusandmete kohta ning sõidukõlblikkuse tunnistuste ja registri näidiseid, üleminekusätteid ja tehnilise standardi kohaldamise juhiseid. Sisevee-AISi katsestandardis 2021/3.0 määratakse kindlaks sisevee-AISi standardile vastavate laevaseadmete kasutamise ja jõudluse nõuded, katsemeetodid ja nõutavad katsetulemused.
                  
               
                     (8)
                  
                  
                     On asjakohane määrata kindlaks liidu nimel CESNIs võetav seisukoht, kuna ES-TRINi standard 2021/1 mõjutab otsustavalt liidu õigusaktide, täpsemalt Euroopa Parlamendi ja nõukogu direktiivi (EL) 2016/1629 (1) sisu. Kõnealuse direktiivi II lisas osutatakse laevade tehnilistele nõuetele kui ES-TRINi standardis 2019/1 sätestatule. Komisjoni volitatakse ajakohastama II lisa käesolevat viidet ES-TRINi standardi kõige viimasele versioonile ja määrama kindlaks selle kohaldamise kuupäeva.
                  
               
                     (9)
                  
                  
                     Eeldatavalt võtab CCNR oma 3. detsembril 2020 peetaval istungil vastu resolutsiooni, millega muudetakse CCNRi eeskirju ning lisatakse viide ES-TRINi standardile 2021/1 ja täiendavale sisevee-AISi katsestandardile 2021/3.0. Seepärast on ka asjakohane määrata kindlaks ka CCNRis liidu nimel võetav seisukoht.
                  
               
                     (10)
                  
                  
                     Liit ei ole ei CCNRi ega CESNI liige. Liidu seisukoha nimetatud organites peaksid seega esitama ühiselt liidu nimel tegutsevad liikmesriigid, kes on nende organite liikmed,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Liidu nimel siseveeliikluse standardite koostamise Euroopa komitees (CESNI) 13. oktoobril 2020 võetav seisukoht on nõustuda siseveelaevade tehnilisi nõudeid käsitleva Euroopa standardi (ES-TRINi standard) 2021/1 ja täiendava sisevee-AISi katsestandardi 2021/3.0 vastuvõtmisega.
            
            
               2.   Liidu nimel Reini laevaliikluse keskkomisjoni (CCNR) täiskogu istungil, kus tehakse otsus siseveelaevade tehniliste nõuete kohta, võetav seisukoht on toetada kõiki ettepanekuid, millega viiakse tehnilised nõuded vastavusse ES-TRINi standardi 2021/1 ja täiendava sisevee-AISi katsestandardi 2021/3.0 nõuetega.
            
         
         
            Artikkel 2
            
               1.   Artikli 1 lõikes 1 sätestatud liidu seisukoha esitavad ühiselt liidu nimel tegutsevad liikmesriigid, kes on CESNI liikmed.
            
            
               2.   Artikli 1 lõikes 2 sätestatud liidu seisukoha esitavad ühiselt liidu nimel tegutsevad liikmesriigid, kes on CCNRi liikmed.
            
         
         
            Artikkel 3
            Artiklis 1 esitatud seisukohtade väiksemates tehnilistes muudatustes võidakse kokku leppida ilma nõukogu täiendava otsuseta.
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 12. oktoober 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Euroopa Parlamendi ja nõukogu 14. septembri 2016. aasta direktiiv (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ (ELT L 252, 16.9.2016, lk 118).